Predkladacia správa

Návrh na zrušenie úlohy č. 20 v mesiaci október z Plánu legislatívnych úloh vlády Slovenskej republiky na II. polrok 2012, uloženej predsedníčke Úradu geodézie, kartografie a katastra Slovenskej republiky, predkladá Úrad geodézie, kartografie a katastra Slovenskej republiky ako iniciatívny materiál.
 
Návrh zákona, ktorým sa mení a dopĺňa zákon Národnej rady Slovenskej republiky č. 215/1995 Z. z. geodézii a kartografii v znení neskorších predpisov (ďalej len „návrh zákona“) bol od 23. októbra 2012 do 13. novembra 2012 predmetom medzirezortného pripomienkového konania, v rámci ktorého jednotlivé pripomienkujúce subjekty vzniesli pripomienky a návrhy na úpravu pôvodného textu návrhu zákona. Jednou zo vznesených pripomienok bola aj hromadná pripomienka verejnosti. 
 
Úrad geodézie, kartografie a katastra Slovenskej republiky v priebehu vyhodnocovania pripomienok dospel k názoru, že vzhľadom na počet vznesených opodstatnených pripomienok, a to aj nad rámec predloženého návrhu zákona, by bolo vhodnejšie vypracovať nový návrh. Pokračovať v legislatívnom procese s pôvodne predloženým návrhom by bolo neúčelné aj vzhľadom ku skutočnosti, že v prípade zapracovania pripomienok podľa výsledkov pripomienkového konania by došlo k zásadnej zmene textu pôvodného návrhu zákonu, a to aj po vecnej stránke a návrh zákona by bolo potrebné opätovne predložiť na pripomienkové konanie. 
 
Návrh na zrušenie úlohy obsahuje základné informácie o úlohe, t. j. číslo úlohy, znenie úlohy, informáciu o predkladateľovi, termín splnenia úlohy a odôvodnenie samotného návrhu na zrušenie úlohy.
 
Materiál nemá vplyv na rozpočet verejnej správy, na podnikateľské prostredie, nemá sociálne vplyvy, ani vplyv na životné prostredie a na informatizáciu spoločnosti.